
Mag. Ivan Simič

Nagovora na Slavnostni akademiji 

Fakultete za pravo in ekonomijo

Spoštovani nadškof metropolit monsinjor Stanislav Zore,

spoštovani predsednik Slovenske škofovske konference dr. Andrej Saje,

cenjeni monsignor dr. Anton Jamnik,

spoštovani dekan Fakultete za pravo in ekonomijo dr. Mitja Steinbacher in prodekanja dr. Urška Lampret,

spoštovana direktor Tilen Vesenjak in predsednik Upravnega odbora fakultete dr. Andrej Naglič,

spoštovani predsednik Akademskega zbora prof. dr. Andrej Fink,

cenjeni profesorski zbor, drage diplomantke in diplomanti, študentke in študenti in ostali gostje,

v veliko čast in zadovoljstvo si štejem, da vas lahko pozdravim in nagovorim ob današnjem dogodku. 

Slavnostni dogodek fakultete, je priložnost za razmislek o vašem poslanstvu, izzivih sedanjosti in prihodnosti ter o tem, kako družbene vrednote presegajo čas in prostor ter ostajajo vodilo pri iskanju resnice, pravičnosti in skupnega dobrega.

Svet se danes sooča z nepredvidljivimi izzivi. Hiter tehnološki napredek nas, kot družbo, vodi v številne koristi, a tudi tveganja. Tehnologija spreminja način našega komuniciranja, delovanja in celo razmišljanja. Živimo v družbi tveganja, kjer so tehnološki in okoljski izzivi vedno bolj globalni in kompleksni. Poleg tega nas spremljajo geopolitične negotovosti, od vojn in konfliktov do podnebnih kriz, ki zahtevajo modre odločitve, temelječe na etiki in sočutju.

Vrednote, kot so dostojanstvo človeka, solidarnost, pravičnost in skrb za skupno dobro, nam dajejo okvir za soočanje s temi izzivi. Te vrednote nas spominjajo, da tehnološki napredek ne sme voditi v dehumanizacijo, temveč mora služiti človeku in njegovemu dostojanstvu. 

Današnji čas zaznamuje, žal, tudi pomanjkanje dialoga. Družbene delitve, politični konflikti in digitalna polarizacija nas vodijo stran od kulture srečevanja. Fakulteta za pravo in ekonomijo je poklicana, da ustvarja prostor dialoga, kjer različna mnenja sobivajo v duhu iskanja resnice in spoštovanja.

Fakulteta ima tudi edinstveno poslanstvo: združevati vrhunsko znanje s krščanskimi vrednotami. V svetu sprememb je znanje naš ključni kapital, raziskovanje naš kompas, inovacije pa orodje za odgovore na izzive. Fakulteta ne le izobražuje strokovnjake, temveč tudi oblikuje moralno zrele osebnosti, ki so pripravljene služiti družbi. Vendar fakulteta ni le kraj znanja; je tudi kraj vrednot, dialoga in razmisleka o tem, kako lahko pravo in ekonomija služita človeku in družbi. Fakulteta je torej kraj, kjer se srečujeta razum in vera, kjer se vprašanja etike, prava in ekonomije obravnavajo v luči človekovega dostojanstva.

Vesel sem, da lahko danes spregovorim vam, diplomantom fakultete za pravo in ekonomijo. Danes stojimo na prelomnici, ko se zaključuje pomembno poglavje vašega življenja in se odpira novo, polno izzivov, priložnosti in odgovornosti. Ta dan ni zgolj praznovanje vašega truda in dosežkov, temveč tudi trenutek, ko si zastavljamo vprašanje: kako lahko to, kar ste se naučili, uporabimo za oblikovanje boljše prihodnosti?

Družba danes od vas, dragi diplomanti, ne pričakuje le strokovnosti, temveč tudi odgovornost, integriteto in predanost. Pravnik ni zgolj varuh zakonov, temveč graditelj pravične družbe. Ekonomist ni zgolj analitik številk, temveč arhitekt trajnostnega napredka.

V času hitrih sprememb, globalnih izzivov, tehnoloških prebojev in družbenih napetosti so vaša znanja in vrednote svetilnik, ki bo vodil ljudi k pravičnejšim rešitvam, bolj trajnostnim praksam in k večji solidarnosti.

Znanje, ki ste ga pridobili, je temelj, na katerem lahko gradite, a se zavedajte, da je resnično pomembno tisto, kar z njim naredite. Znanje samo po sebi nima moči; moč mu dajeta namen in delovanje. Uporabite ga ne zgolj za svoj osebni uspeh, temveč za ustvarjanje sveta, kjer imajo tudi najšibkejši priložnost za dostojno življenje.

Nikoli ne pozabite, da je pravi voditelj tisti, ki je pripravljen služiti. Vaša diploma vam odpira vrata k temu, da postanete voditelji v družbi, a naj bodo vaša dejanja vedno prežeta s ponižnostjo, sočutjem in ljubeznijo do resnice.

Kot diplomanti katoliške fakultete nosite poseben pečat. Vaša naloga ni zgolj reševati konkretnih problemov, temveč oblikovati družbo, ki bo odražala najvišje ideale – pravičnost, solidarnost, dostojanstvo vsakega posameznika in skrb za ustvarjeno.

Ekonomija mora biti več kot le štetje dobičkov, mora biti skrb za človeško blaginjo. Pravo mora biti več kot le zapis črke na papirju, mora biti udejanjanje pravičnosti. Vi imate možnost združiti oboje: razumeti sistem, ga izboljšati in hkrati ohraniti človečnost v njegovem središču.

Napredek ni le merljiv v tehnologiji, bogastvu ali hitrosti. Pravi napredek se meri v tem, ali smo kot družba postali bolj človeški, bolj povezani in bolj pravični. Bodite nosilci razvoja, ki ne bo izključeval, temveč združeval, bodite tisti, ki iščete rešitve, ki bodo etične in usmerjene v prihodnost.

Mojo pozornost je pred dnevi pritegnila misel, ki jo je na simpoziju izpostavil nadškof gospod Stanislav Zore: »Vsi se rodimo kot izvirniki, mnogi pa umrejo kot kopije.«

Razmišljanje nadškofa nas vabi k premisleku o avtentičnosti človekovega bivanja v sodobnem času. Ta misel izraža globoko resnico o potencialu vsakega posameznika, da sledi svojemu unikatnemu poslanstvu in identiteti, hkrati pa opozarja na pasti izgube avtentičnosti.

V današnjem času, zaznamovanem s hitrim tehnološkim razvojem in družbenimi omrežji, se posameznik sooča z velikimi pritiski po prilagajanju zunanjim normam. Digitalna kultura pogosto spodbuja kopiranje in idealizacijo podob, ki so kulturno ali komercialno privlačne. Ljudje so vabljeni, da postanejo "všečni" in sprejeti, pri tem pa lahko izgubijo stik z lastno avtentičnostjo.

Potrošniška kultura in uniformiranost okusa še dodatno spodbujata ta proces. Oglaševanje pogosto temelji na ponujanju podob, ki namigujejo, da je sreča dosegljiva le z določenim načinom življenja, s čimer posameznik tvega, da postane "kopija" tistega, kar narekuje družba.

Nadškofova misel nas opozarja na bogastvo, ki ga nosi vsak posameznik kot unikatno bitje. To pomeni, da ima vsak svoje neponovljive darove, ki jih mora odkrivati in razvijati. Avtentičnost se kaže v iskanju lastnega smisla življenja, ne glede na družbene trende ali pritiske.

Sodobni čas ponuja nešteto priložnosti za izgubo sebe, vendar tudi možnosti za globoko notranjo rast. Biti izvirnik pomeni živeti v skladu s svojo resnico in to deliti z drugimi.

To so bila tudi osrednja vodila na moji več kot tri desetletja dolgi podjetniški, uradniški, predavateljski in svetovalni poti. Z neomajno vero v boljši jutri, ki ga poskušam soustvarjati na različnih področjih, je motiv, ki me navdihuje in opogumlja. Kot dolgoletni davčni svetovalec, ki delam in sodelujem s posamezniki in gospodarskimi družbami, poskušam tenkočutno opazovati potrebe in zahteve sodobnega časa in jutrišnjega dne. To zahteva tudi dobršno mero vizionarstva in poguma za udejanjanje sprememb. Ko sem leta 2006 prevzel vodenje Davčne uprave Republike Sloveniji in kasneje leta 2013 še Davčne uprave Republike Srbije, sem predlagal vrsto novosti. Potrebno je vedeti, da je šlo za dva velika državna organa. V Davčni upravi Republike Slovenije je bilo zaposlenih več kot 2.600 uradnikov, v Srbiji pa več kot 6.500. V tako velikih sistemih se zmeraj pojavlja odpor pred spremembami, ki je povezan s strahom pred neznanim, pred izgubo nadzora, kot poseg v rutino in udobje, ki jo v ustaljenih, po navadi dolga leta nespremenjenih procesih, ustvarijo zaposleni. Uspeh prihodnosti je odvisen od naše sposobnosti, da spremembe ne le sprejmemo, temveč v njih prepoznamo priložnost za izboljšanje. V slovenski davčni upravi sem uvedel poenostavitve, ki so mnogim olajšale izpolnjevanje davčnih obveznosti, uvedli smo povsem nov sistem vodenja kakovosti, ki je v temeljih spremenil do tedanje delovanje te organizacije in je bil pogoj za učinkovitejše delo. V Srbiji sem vpeljal proces digitalizacije in to v okolje, ki je bilo desetletja vajeno delati le z dokumenti in aktualne probleme reševati z osebnimi obiski davčne uprave. 

Ob ponovnem prevzemu vodenja Finančne uprave Republike Slovenije, takrat z več kot 3.600 zaposlenimi, v obdobju, ko je bila pandemija virusa Covid v polnem razmahu, je terjalo povsem drug pristop k organizaciji dela, povsem nove oblike odzivov na povsem neznane okoliščine. Za učinkovitejše odzivanje na okoliščine, v katerih smo se znašli kot država in kot del širše mednarodne skupnosti smo bili prisiljeni razmišljati izven ustaljenih vzorcev in okvirjev, tudi bolj hitro, preudarno, z nenehnim zavedanjem odgovornosti za sprejete odločitve, kar je terjalo obilico strokovnega znanja in poguma. Predvsem pa vztrajnosti! 

Cel niz pomembnih sprememb nas je opominjal in tudi plemenitil v zadnjih desetletjih. To obdobje je zaznamovano z intenzivno globalizacijo, silnim tehnološkim razvojem in geopolitičnimi spremembami. Žal tudi to obdobje ni minilo brez vojaških zaostrovanj. Vsi ti dogodki in tudi podnebne ter ekonomske spremembe so povzročile okrepljene migracijske tokove, ki jih občutimo v Evropi in seveda tudi v naši državi, kot pomembnem križišču migracijskih in drugih tokov. 

Zaznamovala nas je globalna finančna kriza, ki je povzročila recesijo tudi v razvitih državah, povečala zadolženost držav in sprožila obdobje nizkih obrestnih mer. V naši zavesti imamo še vedno razmere ob pojavi pandemije virusa COVID-19, ki je povzročila gospodarske šoke, povečala javni dolg in spremenila globalne dobavne verige. Pomenila je tudi obdobje pomembnih osebnih in širših družbenih preizkušenj. V tistem času smo s tedanjo vlado oblikovali vrsto ukrepov za normalizacijo stanja, predvsem pa za čim hitrejšo in učinkovitejšo okrevanje in odpornost. Smele, hitre in pogumne odločitve so nas postavile na zemljevid najučinkovitejših držav Evropske unije. Uspelo nam je zagotoviti tudi bogat sveženj evropskih sredstev za razvojne programe, ki pa jih, kot kažejo poročila, danes žal nismo sposobni porabiti za vse bolj potrebne razvojne aktivnosti v naši državi. Odmik od odgovornosti se kaže skozi opomnik narave in poplavne škode, ki so jo utrpeli številni posamezniki in gospodarske družbe v Sloveniji. Žal bodo mnogi, ki so ostali brez domov, že drugo zimo preživeli pod tujo streho. 

Smelo smo, v mandatu prejšnje vlade, tudi v okviru posebnega strateškega sveta za debirokratizacijo, oblikovali sveženj razvojno zasnovanih zakonov, z razbremenitvijo davčnega primeža smo preoblikovali davčno zakonodajo in s tem smo želeli prispevati k splošni blaginji prebivalstva in gospodarstva. S debirokratizacijskimi ukrepi smo želeli odpraviti nesmiselne administrativne ovire, ob tem pa smo naleteli na vrsto nasprotovanj politike. Zato se velikokrat vprašam, ali je Slovenija sploh pripravljena na spremembe.

S prihodom nove oblasti so naše pozitivne davčne spremembe doživele svoj konec. Posledice tega občutimo vsi. Kljub obetavni rasti BDP v preteklem obdobju se že kažejo ohladitve in stagnacije. Mednarodni denarni sklad je znižal napoved letošnje slovenske gospodarske rasti. Slovensko gospodarstvo se sooča s spremembami na za nas pomembnih trgih in z nestabilnostjo v trgovinskih partnericah. Hkrati pa nas odsotnost številnih, tudi nujnih reform, oddaljuje tako od oblasti danih obljub in pričakovanj, kot od pričakovanj gospodarstva, ljudi in mednarodne skupnosti. Tudi prekomerna javnofinančna potrošnja, dvig sredstev za plače v javnem sektorju, vse večji pritiski na pokojninsko blagajno, so izzivi, ki zahtevajo visoko strokovno, socialno usklajeno in trajnostno zasnovane rešitve. Tega pa danes žal nimamo. In kot, da vsega ne bi bilo dovolj, je sedanja vlada šla še v napad na zdravnike in to predvsem tiste, ki delajo in želijo delati še več. 

Jubilejno leto 2025 nas poziva, da vsi postanemo romarji upanja, to je posamezniki, ki v sodobni družbi prinašamo mir, povezovanje in upanje na boljšo prihodnost za vse.

Danes smo zbrani, da se zavemo prehojene poti, zazremo v jutri in hkrati počastimo dosežek vas, diplomantov, ki vstopate v novo poglavje svojega življenja. V tej prelomni točki se zavemo, da ste prav vi nosilci prihodnosti, ključnega pomena za oblikovanje sveta, ki bo pravičen.

Vaše znanje je temelj, na katerem boste gradili svojo prihodnost in prihodnost skupnosti. Znanje ni zgolj zbirka dejstev, temveč orodje, ki vam omogoča, da svet razumete in ga spreminjate. V hitro spreminjajočem se svetu tehnologije, globalnih izzivov in kompleksnih družbenih vprašanj je vaše znanje ključnega pomena za reševanje problemov, ki jih še niti ne poznamo.

Hkrati pa so vrednote tiste, ki dajejo znanju smisel. Vaša etičnost, spoštovanje drugih, solidarnost in skrb za skupno dobro so vodila, ki vam bodo pomagale, da svoje znanje uporabite odgovorno. Vrednote vas ločijo od tistega, kar je zgolj tehnično pravilno, in vas usmerjajo k temu, kar je tudi človeško in moralno dobro.

Uspeh ne pride čez noč. Vztrajnost vas bo popeljala skozi preizkušnje in utrdila vaše karakterje. Pravi pomen dosežkov je v vztrajnem delu, v učenju iz izkušenj in v premagovanju ovir. Bodite vztrajni in verjemite v svojo vizijo. Pridobljeno znanje delite, kajti le tako boste lahko izgradili primernejšo družbo.

Diplomanti, z najnovejšimi, sodobnimi znanji, ste motor napredka. S svojo energijo, svežimi idejami in neomajno željo po boljšem svetu prinašate spremembe, ki so potrebne za reševanje najtežjih vprašanj našega časa. Vaša naloga ni le, da nasledite pretekle generacije, temveč da ustvarite novo pot, novo vizijo in nove rešitve za izzive prihodnosti.

Danes slavimo ne le vaše dosežke, temveč tudi vaše potenciale. Slovenija potrebuje vaše znanje, vrednote, pogum, odločnost in vztrajnost. Z njimi lahko oblikujete prihodnost, ki bo temeljila na pravičnosti, napredku in človekovem dostojanstvu. S ponosom spremljamo vaš uspeh danes in z zaupanjem zremo v prihodnost, ki jo boste pomagali oblikovati.

Danes se poleg dosežkov diplomantov poklanjamo, spoštovane profesorice in profesorji, tudi vaši predanosti in delu. Vi ste tisti, ki s svojim znanjem, navdihom in vztrajnostjo tlakujete poti mladim, ki danes stopajo v svet. Vaša vloga presega prenos znanja, ste mentorji, vodniki in zgled, kako vrednote, kot so odgovornost, radovednost in iskanje resnice, živeti v praksi. Hvala vam za vaš trud, potrpežljivost in srčnost, ki jo vlagate v oblikovanje prihodnjih generacij.

Fakulteta je v tem smislu neprecenljiv člen v družbi. Ne le da gradi mostove med teorijo in prakso, med znanjem in vrednotami, temveč tudi spodbuja študente in raziskovalce, da postanejo voditelji, ki bodo prispevali k pravičnejšemu in bolj enotnemu svetu.

Naj bo današnja slavnostna akademija opomnik, da je naša zaveza v iskanju resnice in gradnji dobrega, ne glede na izzive. Naj nam vera v človekovo dostojanstvo in vrednote, ki jih živimo, služijo kot navdih pri našem delu. 

Ob zaključku leta, ki nam je prineslo tako izzive kot priložnosti, naj iz srca izrazim dobre želje za vse, kar prihaja. Naj v prihodnjem letu vaše poti vodijo pogum, modrost in srčnost.

Vsem vam želim blagoslovljen božič, poln miru, radosti in topline. Naj vas vodijo modrost, srčnost in vera v dobro, da boste še naprej delovali kot pričevalci pravičnosti, solidarnosti in resnice.

Naj se luč božičnega upanja razlije v vaše življenje in delo, da bo vaše poslanstvo še naprej prinašalo blagoslov vsem, ki jih srečate na svoji poti.

Hvala in vse dobro!

Ljubljana, 19. 12. 2024

